**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 01.05.2022, ora 08:00 – 02.05.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 02.05.2022, ora 07:00**

**RÂURI**

**Debitele au fost în scădere**, exceptând cursul superior al Prutului, cursul mijlociu şi inferior al Oltului şi cursurile inferioare ale Argeşului, Dâmboviței şi Sabarului, unde au fost în creştere prin propagare.

Pe cursul mijlociu şi inferior al Prutului şi pe râurile din Dobrogea, debitele au fost relativ staționare.

Debitele se situează la valori peste mediile multianuale pe râurile din bazinele hidrografice: Vişeu, Iza, Tur, Someș, Barcău, Crișuri, Bega, Timiș, Bârzava, Moravița, Caraș, Prahova, Buzău, Bistriţa, Moldova, Suceava, pe cursul Jiului, în bazinul superior al Ialomiței, bazinul mijlociu și inferior al Mureșului, bazinul superior al Oltului, bazinul inferior al Argeşului, precum şi pe unii afluenți ai acestuia din bazinul superior şi sub mediile multianuale lunare pe celelalte râuri, cu coeficienţi moduli cuprinşi între 30-90% din mediile multianuale lunare, mai mici (sub 30%) pe râurile din bazinele hidrografice: Cerna, Vedea şi pe afluenții Jiului inferior.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în scădere**, exceptând cursul superior al Prutului şi cursurile inferioare ale Oltului şi Argeşului, unde vor fi în creştere prin propagare.

Pe cursul mijlociu şi inferior al Prutului şi pe râurile din Dobrogea, debitele vor fi relativ staționare.

Sunt posibile creşteri de niveluri și debite, pe unele râuri mici din zonele de deal și de munte, ca urmare a precipitațiilor, slabe cantitativ, prognozate și cedării apei din stratul de zăpadă.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 01.05.2022 – 02.05.2022 a fost în creștere, având valoarea de 4900 m3/s**, sub media multianuală a lunii mai (7250 m3/s).

În aval de Porţile de Fier debitele au fost în creștere pe sectoarele Gruia – Calafat și Călărași – Vadu Oii, în scădere pe sectorul Bechet – Oltenița și staționare pe sectorul Brăila – Tulcea.

**Debitul la intrarea în țară (secțiunea Baziaș) va fi în creştere (5100 m3/s).**

În aval de Porțile de Fier debitele vor fi în creştere pe sectorul Gruia – Bechet și la Tr. Măgurele, în scădere la Corabia și pe sectorul Zimnicea - Călărași și relativ staționare pe sectorul Cernavodă – Tulcea.

**Alimentări cu apă**

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin reducerea debitelor la sursa r. Miletin – ac. Hălceni, corespunzător treptei I de aplicare a restricţiilor.

Judeţul Vaslui

Se mențin prevederile din „Planul de restricții si folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

**2.** **Situaţia meteorologică în intervalul 01.05.2022, ora 09:00 –02.05.2022, ora 06:00**

**ÎN ŢARĂ**

Vremea s-a încălzit ușor în cea mai mare parte a țării, iar valorile termice diurne s-au situat în jurul mediilor multianuale. Cerul a fost variabil, cu înnorări temporare după-amiaza și în prima parte a nopții, când izolat în Crișana, în Muntenia precum și la munte au fost ploi slabe de scurtă durată. Vântul a suflat slab și moderat, cu intensificări temporare în sudul Banatului, unde la rafală s-au atins viteze de până la 55...60 km/h. În zona montană înaltă era strat de zăpadă și măsura la ora 21 -în platformele staţiilor meteo- până la 188 cm în Masivul Bucegi, la peste 2000 m altitudine. Temperaturile maxime s-au încadrat între 15 grade la Sulina, Constanța-dig și Mangalia și 23 de grade la Gurahonț, Arad, Calafat, Sânnicolau Mare, Timișoara, Satu Mare și Lugoj. La ora 06 se înregistrau valori termice cuprinse între -1 grad la Miercurea Ciuc și 15 grade la Moldova Nouă.

*Observaţii: de ieri de la ora 6 au fost în vigoare 3 atenționări pentru fenomene meteorologice periculoase imediate, 2 emise de către SRPV Timișoara și 1 de către CNPM pentru Muntenia.*

**LA BUCUREŞTI**

Vremea s-a încălzit ușor. Cerul a fost variabil, mai mult senin în a doua parte a nopții. Vântul a suflat slab și moderat. Temperatura maximă a fost de 20 de grade la Afumați, de 21 de grade la Băneasa și de 22 de grade la Filaret. La ora 06 se înregistrau 6 grade.

**3. Prognoza meteorologică în intervalul 02.05.2022, ora 09:00 –03.05.2022, ora 09:00**

**ÎN ŢARĂ**

Vremea va fi în general frumoasă. Cerul va fi variabil, cu înnorări temporare și pe arii restrânse ploi de scurtă durată și posibil descărcări electrice, îndeosebi după-amiaza și seara și cu precădere în regiunile vestice, nordice, centrale, precum și la munte. Vântul va sufla slab și moderat, cu unele intensificări ziua în sudul Banatului, unde se vor atinge viteze în general de 55...65 km/h, iar pe alocuri și la viteze mai mici și în Oltenia. Temperaturile maxime se vor încadra între 14 grade în nordul extrem al litoralului și 23 de grade în Câmpia de Vest, iar cele minime, în general, între 0 și 10 grade, cu cele mai mici valori în estul Transilvaniei, unde va fi posibil să se formeze brumă. În zonele joase de relief, noaptea, izolat se va semnala ceață.

**LA BUCUREŞTI**

Vremea va fi în general frumoasă. Cerul va fi variabil, cu unele înnorări după-amiaza și la începutul nopții. Vântul va sufla moderat, iar la rafală se vor atinge viteze de până la 35...40 km/h. Temperatura maximă se va situa în jurul valorii de 20 de grade, iar cea minimă va fi de 5...7 grade.

1. ***CALITATEA APELOR***

**2.1. Pe fluviul Dunărea**

***Administrația Națională Apele Române*** şi ***Garda Naţională de Mediu - Comisariatul Județean Brăila*** informează că în data de 01.05.2022, în jurul orei 08:48, a fost semnalată prezenţa unor irizaţii de produse petroliere pe suprafaţa apei din dana 37-38, din zona Bazin Docuri Brăila a portului Brăila, municipiul Brăila. În urma deplasării la faţa locului a reprezentanţilor S.G.A. Brăila şi G.N.M. C.J. Brăila, s-au constatat următoarele:

- poluarea a fost cauzată de către echipajul navei Svad 2, aparţinând societăţii SC Svad Shipping SRL – Constanţa, care a deversat apă de santină în apele din bazinul danei 37-38;

- irizaţiile specifice produselor petroliere erau cantonate, în principal, pe o suprafaţă de circa 700-800 mp, în jurul navei Svad 2;

- nava Ecoexpres, aparţinând A.P.D.M. Galaţi, a ajuns la faţa locului în jurul orei 11:45, procedând la operaţiuni de depoluare;

- activităţile de ecologizare a zonei afectate au fost finalizate în jurul orei 13:00;

- apele de santină deversate în bazinul danei 37-38 nu au ajuns în fluviul Dunărea.

Nu s-a înregistrat mortalitate piscicolă.

Se va monitoriza în continuare evoluţia fenomenului şi se va reveni cu informaţii.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

***Administrația Rezervației Biosferei Delta Dunării*** informează despre producerea, în data de 30.04.2022, la ora 16:25, unui incendiu de stuf şi vegetaţie uscată, în zona localităţii Vadu, în apropiere de drumul de beton spre cherhanaua Bosoancă, județul Tulcea. Incendiul a fost stins în aceeaşi zi, în jurul orei 17:20, de către I.S.U. Năvodari. A fost afectată o suprafaţă de circa 0,7 ha. Nu s-au observat mortalităţi la păsări sau mamifere sălbatice.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

**Direcția de Comunicare, Transparență și IT**